Herdenkingstaptog ná rowers pa doodskietGary Mackay. Foto: Facebook. ŉ Staptog ter gedagtenis van Gary Mackay (36), die man wat Saterdag in sy huis in Westville in Durban deur gewapende rowers doodgeskiet is, sal Woensdag in dié stad gehou word. MacKay is in die vroeë oggendure doodgeskiet nadat hy glo geluide in die huis gehoor het en na die onderste verdieping gegaan het om ondersoek in te stel. Hy het hom in drie gewapende rowers vasgeloop en is in die maag geskiet. Lt.kol. Thulani Zwane, woordvoerder van die polisie, het vroeër aan Maroela Media gesê die voorval het by ŉ huis in Duncanrylaan gebeur. Chris Botha, woordvoerder van Netcare 911 wat na die toneel ontbied is, het gesê MacKay het nog gelewe toe paramedici by die huis opgedaag het. “Paramedici het nagenoeg ŉ halfuur gepoog om die man te stabiliseer, maar dit was tevergeefs. Hy is op die toneel dood verklaar,” het Botha gesê. MacKay se vrou, Symone, en hul twee dogtertjies, onderskeidelik 19 maande en vier jaar oud, was op die boonste verdieping van die huis toe MacKay geskiet is. Die verdagtes het glo daarna met verskeie waardevolle items op die vlug geslaan. Zwane het Dinsdag gesê niemand is nog in hegtenis geneem nie en die ondersoek duur voort. Symone het Dinsdag op haar Facebook-blad besonderhede omtrent die herdenkingstaptog gedeel. Sy het mense gevra om wit hemde en denimbroeke te dra en ŉ kers saam te bring. Sy het die plasing afgesluit met “together we can be strong”. MacKay se skoonpa, Orlando Pereira, het aan IOL gesê sy skoonseun was ŉ aktiewe, sosiale mens wat altyd die behoeftes van sy gesin eerste geplaas het. “Dit is baie moeilik vir ons om te glo dat hy weg is,” het Pereira gesê. ‘n Woordvoerder by Pereira se besigheid het gesê hy is nie tans vir kommentaar beskikbaar nie en Maroela Media wag op terugvoer. ŉ Vriend van MacKay het intussen ŉ aanlyn-geldinsamelingsprojek op die been gebring om geld vir Symone en die familie in te samel. Teen Dinsdagmiddag was daar reeds sowat R117 000 ingesamel.